অবরুদ্ধ উত্তরা : সকাল সাড়ে ১০ থেকে উত্তরা হাউস বিল্ডিং থেকে শুরু করে কুর্মিটোলা র‌্যাডিসন হোটেলের সামনে পর্যন্ত বিজিএমইএ বিশ্ববিদ্যালয়, উত্তরা ইউনিভার্সিটি, মাইলস্টোন কলেজ, স্কলাসটিকা, টঙ্গী কলেজসহ কয়েকটি প্রতিষ্ঠানের কয়েক হাজার শিক্ষার্থী ঢাকা-ময়মনসিংহ সড়ক আটকে বিক্ষোভ করে। পুলিশ এলে শিক্ষার্থীরা আরো উত্তেজিত হয়ে পড়ে। পুলিশের ঊর্ধ্বতন কর্মকর্তারা ছাত্রদের বোঝানোর চেষ্টা করে ব্যর্থ হন। সরেজমিনে দেখা যায়, শিক্ষার্থীরা কয়েকটি ভাগে দলবদ্ধ হয়ে অবরোধে আটকে পড়া বিভিন্ন যানবাহনের চালকদের লাইসেন্স আছে কি না তা পরীক্ষা করে।